My laaste wil en testament | MaanKind
My laaste wil en testament
09 Maandag Des 2013
Jy wil nie eintlik hierdie inskrywing lees nie. Jy wil eintlik ook nie hoor wat ek sê, of daaroor praat nie. Mense skram weg sodra jy begin praat oor die dood, verganklikheid, testamente, verassings, begrafniskoste, asboksies en sulke goed. Dit gebeur mos nie met ons nie, totdat dit gebeur.
Dit is deedae ook belangrik dat mense moet weet wat om met jou elektroniese goed te doen na jou dood. Ek het gister al my passwords neergeskryf. Ek moet eintlik ook ‘n lysie maak van rekenings wat gesluit moet word. Sosiale netwerke, Facebook, Twitter, e-filing. Facebook spesifiek, dat daar nie die volgende verjaarsdag ‘n klomp verjaarsdagwense geskryf word deur mense wat sulke wense so min bedoel, dat hulle nie eers weet die persoon is dood nie. Dit gebeur, glo my. Dis seer vir die familie, daarom is dit die eerste ding wat moet waai as ek eendag … wel, sien hoe moeilik is dit vir my ook om te skryf ‘doodgaan’?
Eintlik gril mense mos so half sodra iemand sterf, ek die mens se identiteit word nou die liggaam, die stoflike oorskot, die lyk en so. Mense noem nie meer die persoon by die naam nie. Dit is eintlik onnodig, dit is ‘n natuurlike proses van die siklus van lewe en dood, en een waaraan ons kinders versigtig en met sensitiwiteit moet blootstel. Ons het hierdie week ‘n sterfte in die familie gehad, en dit het die familie saamgesnoer met ‘n begeerte om mekaar te sien en liefde te betoon terwyl ons nog lewe. Ons kon natuurlik nie die geleentheid gister bywoon nie, maar ek kon die gevoel kry.
Dan moet ons naastes ook weet: Begrafnis of verassing? Waar en hoe? Orgaanskenking of nie? Kyk, hoewel ons as orgaanskenkers geregistreer is, gaan niemand waarskynlik nut van my ou lewer of niere kry nie, maar klaarblyklik is daar ‘n magdom goed wat nog bruikbaar is van my, soos kollageen, seninkies en so aan. Vat, sê ek. Help iemand as dit kan.
Maar my eintlike doel van hierdie inskrywing is om te vra dat ons moet dink oor ‘n ding wat min mense eintlik doen. Ons e-nalatenskap. Ons wil tog nie hê die mense wat eendag ons goedjies op hope gooi en sorteer, moet sukkel waar die by ons e-sake kom nie? Die liewe MaanMan het nie mooi geluister nie maar my instruksies is maklik. Kry vir Hennie, laat hy gou die kinders remote access tot my rekenaar gee, en gee vir hulle die inligting wat ek neergeskryf het, wat hy weet waar om dit te vind. Hoe meer ek dink, hoe meer goeters vir ek wat aandag moet kry. My Amazon rekening, Boekemakranka, al my Affiliate rekenings, drie webblaaie. O jinne, julle, ek het baie werk volgende week.
Eintlik behoort testamente so n aanhangsel te kry dink ek. Ek gaan werk maak daarvan sodra dinge rustiger is hier.
Die feit dat ek Woensdag narkose kry beteken nou nie ek bekommer my ernstig oor iets nie, nè?
PS: Los net my blog uit, dalk het ek iewers iets geskryf wat eendag iets vir iemand beteken.
PPS: Advies van ‘n vriendin: Die volgende is nodig, behalwe wat reeds genoem is:
Gesertifiseerde afskrifte van Id
Kar registrasie dokumente
Kontaknommers van finansiele adviseur en/ prokureur
Afskrifte van bankkaarte, kredietkaarte en onlangse bankstate van elke rekening
Kontaknommers van naasbestaandes
Selfoon besonderhede en PUK nommer
20 thoughts on “My laaste wil en testament”
16 Desember, 2013 om 9:45 nm
Ai, nooit aan al die e-goed gedink nie! Gelukkig het jy dit toe oorleef, Maankindjie, en kan jy hopelik mooi sien en kan jy ons op gereelde basis inlig wat ons nog alles te doen staan.
Ag, en nou moet ek my passwords en goeters gaan skry….
Maak sin, nè?
10 Desember, 2013 om 12:05 nm
Sterkte met die operasie en dankie vir die goeie raad. My testament is reg, maar dis vol gate wat ek ontdek het toe ek jou blog lees. Ek beplan om dit te volg. Ek gaan nog iets byvoeg by my testament. Wat hulle noem ‘n “Living will” – dat niemand my met pypies en masjiene aan die lewe mag hou wanneer my liggaam nie self meer wil verder nie.
12 Desember, 2013 om 3:08 nm
Onthou net dat jou naastes se wens jou Living Will override. Maar maar doodseker dat jou man en kinders weet van jou wens.
ans smith said:
10 Desember, 2013 om 8:17 vm
Gaan verder en skryf ‘n laaste blog en FB inskrywing waar jy self jou dood aankondig. (Kry sommer ‘n blink in die oog… jy beter hierdie operasie van jou deurseil!)
Deurgeseil dankie! Ek kom nou verneem na ma Bes.
12 Desember, 2013 om 8:15 nm
Baie bly. Voorspoed en hoop alles is reg.
9 Desember, 2013 om 8:47 nm
ek wil nie meer vir die toekoms beplan nie… vir die afgelope 21 jaar het ek gesien die toekoms is nooi wat jy beplan nie… mense moet maar met my e-nagedagtes pret hê, maar ek respekteer wat jy sê
9 Desember, 2013 om 9:30 nm
Elke ou kyk maar deur sy eie bril, mos.
9 Desember, 2013 om 9:56 nm
9 Desember, 2013 om 7:10 nm
Ek sukkel om die mensdom se vrees vir doodgaan te verstaan. Om dood te gaan is maklik. Dit is leéf wat moeilik is.Daarom maak dit sin om vir die wat moet aanhou leef dinge so gerieflik moontlik te probeer los. Maak daardie lysie, dit is die regte ding om te doen
Nou toe. Is joune gedoen?
Veilig in die kluis
12 Desember, 2013 om 3:09 nm
9 Desember, 2013 om 6:00 nm
Mens dink nie daaraan nie, baie dankie, dis ‘n gawe wenk.
9 Desember, 2013 om 4:04 nm
Ek moet dit ook doen. Ek het soveel spore hier in die kuberruim. Jammer oor julle verlies. Ons het vandag iemand gegroet, hy was my neef, maar meer soos ‘n broer. En dit was ‘n “celebration” van sy lewe. Sy gunsteling lied is gespeel, met ‘n video collage van hoogtepunte in sy lewe. Sy seun het gesing ook. Ons het gehuil en gelag en al die familie het belowe om mekaar meer te sien. Ons weet dit gaan tien teen een nie gebeur nie, maar ons wil eerder glo dit gaan. Ons hou nie van afskeid neem nie, maar ons gril nie vir die dood nie. Ons het hom by die naam genoem en ek weet, waar hy ookal is, hy sou sy eie diens ge”like” het – en hy weet ek sê dit met groot respek.
9 Desember, 2013 om 4:16 nm
Ek dink al heeldag aan jou. Saam met jou, was daar verlede week ses mense wat ek baie goed ken, wat ‘n naby mens verloor het. En dit sluit Madiba uit. Dan het ons in die nabye familie nog ‘n paar situasies gehad waar ons rakelings verby geskraap het. Weirdste week van die jaar.
9 Desember, 2013 om 3:59 nm
ek het ook net besluit my goed moet aandag kry- wil nie he iemand moet sukkel en goeters soek nie !
9 Desember, 2013 om 4:00 nm
Ons moet net daadwerklik iets doen! Ek het klaar begin.